[{"text_idx": "#000002", "text": "Mae dysgu proffesiynol sy\u2019n seiliedig ar waith ymchwil, ymholi ac arbenigedd allanol yn ennyn diddordeb, yn cael ei arwain gan anghenion, yn bwrpasol ac yn effeithio ar staff, dysgwyr, teuluoedd a\u2019r gymuned. Mae\u2019n rhan annatod o\u2019r Genhadaeth Genedlaethol \u2013 yn enwedig y Safonau Proffesiynol yng Nghymru, Ysgolion fel Sefydliadau sy\u2019n Dysgu a\u2019r Dull Cenedlaethol ar gyfer Dysgu Proffesiynol."}, {"text_idx": "#000003", "text": "Mae ein sesiynau dysgu proffesiynol yn seiliedig ar ymchwil \u2013 yn aml, maent yn cael eu darparu trwy ddefnyddio addysgeg dysgu cydweithredol \u2013 mae\u2019n cael effaith gadarnhaol ar ddysgu yn ein lleoliad ac yn modelu ymarfer rhagorol. Hefyd, mae ein sesiynau dysgu proffesiynol yn dilyn erthygl darllen / ymchwil o flaen llaw sy\u2019n cael ei hanfon allan cyn y sesiynau. Gall yr erthyglau hyn fod yn destunau allweddol rydym am ennyn diddordeb y staff ynddynt, neu\u2019n erthyglau mwy personol lle rydym yn rhoi \u2018dewislen\u2019 i staff cyn cyflwyno sesiynau i ddatblygu eu dealltwriaeth. Hefyd, rydym yn defnyddio gweminarau, podlediadau a blogiau proffesiynol amrywiol yn y sesiynau hyn."}, {"text_idx": "#000004", "text": "Mae gwaith ymchwil yn cael ei wneud adeg y Nadolig a\u2019r haf hefyd gan ein bod yn derbyn llyfrau allweddol, sydd bob amser yn cysylltu a\u0302\u2019n blaenoriaethau ar gyfer datblygu\u2019r ysgol a\u2019n twf proffesiynol."}, {"text_idx": "#000005", "text": "Mae diwylliant ymholi yn treiddio drwy bopeth a wnawn yn Ysgol Gynradd Tregatwg \u2013 dysgu proffesiynol yw ein cyfrwng i symud ymlaen. Mae dysgu proffesiynol trwy ymholi yn bwrpasol, ac mae\u2019n gysylltiedig a\u0302 blaenoriaethau ein Cynllun Datblygu Ysgol a\u2019r hyn sy\u2019n digwydd yn ein hystafelloedd dosbarth trwy ddefnyddio model ymholi."}, {"text_idx": "#000007", "text": "Mae ein dull dysgu proffesiynol trwy ymholi yn esblygu ac yn newid yn gyson. Mewn rhai achosion, mae staff yn dilyn meysydd ymholi unigol sy\u2019n berthnasol i\u2019w hymarfer eu hunain, ond rydym yn defnyddio ymholiadau cydweithredol mewn camau cynnydd hefyd, sy\u2019n gysylltiedig a\u0302\u2019n cynllun datblygu\u2019r ysgol."}, {"text_idx": "#000008", "text": "Yn y pen draw, mae ymholi yn Ysgol Gynradd Tregatwg yn ymwneud ag ymchwil bywyd go iawn, sy\u2019n ganolog i\u2019n cynnig dysgu proffesiynol. Rydym yn neilltuo amser a lle penodol ar gyfer y gwaith, ac mae hyn yn effeithio ar ymarfer bob dydd ac ar dwf proffesiynol ein ti\u0302m."}, {"text_idx": "#000009", "text": "Mae Ysgol Tregatwg wedi gweithio gyda Phartneriaeth Ddysgu Cymru (TLP) ers dros ddeng mlynedd. Mae TLP yn cefnogi\u2019r ysgol trwy ddarparu her ar gyfer y ti\u0302m arweinyddiaeth, wedi\u2019i llywio gan ddealltwriaeth o ddatblygiadau polisi addysg Cymru, syniadau addysgol ehangach a\u2019r ysgol fel sefydliad. Hefyd, mae\u2019r TLP yn darparu rhaglenni dysgu proffesiynol (ochr yn ochr ag arweinwyr yr ysgol yn aml) sy\u2019n cynnwys hyfforddiant a chymorth dilynol ar gyfer staff yr ysgol."}, {"text_idx": "#000010", "text": "Mae Ysgol Tregatwg wedi gweithio gyda Perform and Grow (P&G) hefyd, ymgynghoriaeth datblygu sefydliadol. Mae P&G yn cefnogi\u2019r ysgol, yn bennaf trwy ddatblygu gallu ymarferwyr i arwain eraill."}, {"text_idx": "#000011", "text": "Mae arweinwyr yn ein hysgol yn credu yng ngwerth her adeiladol, \u2018ffrind beirniadol\u2019 o\u2019r tu allan i\u2019r ysgol \u2018i fwrw golwg feirniadol\u2019 dros yr hyn y mae\u2019r ysgol yn ei wneud a \u2018gofyn cwestiynau anodd iawn\u2019."}, {"text_idx": "#000012", "text": "Hefyd, mae ein cynnig dysgu proffesiynol yn manteisio ar arbenigedd Ysgolion sy\u2019n Deall Trawma a\u2019r Gwasanaeth Ymgysylltu sy\u2019n arwain sesiynau\u2019n rheolaidd gyda\u2019n cyfnodau a\u2019n grwpiau blwyddyn unigol. Hefyd, rydym yn defnyddio adnoddau Consortiwm Canolbarth y De, yr Academi Genedlaethol ar gyfer Arweinyddiaeth Addysgol, a nifer o weithwyr proffesiynol eraill yn y sector addysg."}, {"text_idx": "#000013", "text": "Rydym yn parhau i weithio gyda darparwyr allanol oherwydd arbenigedd y sefydliadau hyn, eu dealltwriaeth fanwl o\u2019n hysgol, a lefel yr ymddiriedaeth sydd wedi\u2019i sefydlu dros nifer o flynyddoedd."}, {"text_idx": "#000014", "text": "Rydym o\u2019r farn fod dysgu proffesiynol sy\u2019n seiliedig ar ymchwil, ymholi proffesiynol ac arbenigedd allanol yn gyfrwng i wella\u2019r ysgol, fel y dangosir gan y canlynol:"}]